Fisi na Kunguru
Language: Swahili | Genre: Creative_writing

﻿Fisi na Kunguru 

Fisi na Kunguru walikuwa marafiki  ingawa walikuwa tofauti.  Kunguru aliruka lakini Fisi alitembea  tu.  
Siku moja Fisi alitaka kumfahamu  Kunguru zaidi. Alimwuliza, "Ni kitu  gani cheupe kilicho nyuma ya shingo  yako?"  Kunguru alimjibu Fisi, "Ni nyama nono  nimekuwa nikiila huko angani  ninaporuka. Nimeila kwa muda mrefu  hadi imejibandika shingoni mwangu."  
Fisi aliposikia juu ya nyama, alidondokwa na mate. Alitamani sana kula nyama  hiyo. Ataipataje ikiwa angani naye hakuwa na mabawa ya kuruka na kuifikia?  Fisi alimwomba Kunguru, "Tafadhali rafiki yangu, nikopeshe manyoya ili  nijitengenezee mabawa. Nina hamu sana ya kuruka kama wewe na kuila ile  nyama."  
Kwa ukarimu wake, Kunguru alimpatia  Fisi manyoya.  Fisi aliyashona mabawa,  akayaunganisha na mwili wake  akajaribu kuruka. Uzito wake  ulimshinda akalazimika kuwa na  mpango tofauti.  
Fisi alimwambia Kunguru, "Niruhusu  niushikilie mkia wako utakaporuka  angani."  Kunguru alikubali akasema, "Ninajua  una hamu ya kuruka. Hebu tufanye  hivyo kesho asubuhi."  Asubuhi ilipofika, Fisi aliushikilia mkia  wa Kunguru, Kunguru aliporuka.  
Kunguru aliruka mpaka akachoka  kabisa.  Fisi alimsihi, "Tafadhali rafiki yangu,  endelea kidogo zaidi!"  
Walipokifikia kipande cha kwanza cha wingu kubwa jeupe, Fisi alidhani ni nyama  nono. Mara Fisi alisikia sauti. Unyoya mmoja alioushika uling'oka kutoka kwenye  mkia wa Kunguru! Akasikia sauti ya pili, ya tatu na ya nne. Kunguru alijihisi  mwepesi. Alikuwa ameondokewa na mzigo 'Fisi.'  Kunguru aliimba:  Manyoya ya Kunguru jinyonyoe. Manyoya ya Kunguru jinyonyoe. Fisi aliimba  kinyume akisema: Manyoya ya Kunguru yashikane yasijinyonyoe. Manyoya ya  Kunguru yashikane yasijinyonyoe. 
Hatimaye, manyoya yote yaling'oka.  Fisi akaelea peke yake angani.  Alilirukia wingu jeupe akidhani ni  nyama nono ambayo angejishikilia.  Lakini, alipojaribu kuishika ile  "nyama," aliyashika mawingu majimaji  tu!  
Fisi alianza kuanguka kwa kasi kutoka  angani. Alipaza sauti akisema,  "Nisaidie! Nisaidie!"  Hakuna aliyemsikia. Kunguru alikuwa  ametokomea mawinguni.  
Fisi alianguka chini kwa kishindo  akalala kimya kwa muda.  Baadaye aliamka kwa maumivu  akipiga mayowe. Mguu wake mmoja  ulikuwa umevunjika.  Alikuwa na madoadoa mengi mwilini.  
Fisi hajaweza kuruka.  Urafiki baina yake na Kunguru  haukuwepo tena.  


Source www.africanstorybook.org